25.7.2022
RO
Jurnalul Oficial al Uniunii Europene
L 196/5
(22)
Articolul 2 punctul 17 din Regulamentul (UE) 2019/2088 definește o investiție durabilă ca fiind o investiție într-o activitate economică care contribuie la un obiectiv de mediu sau social ori o investiție în capital uman sau în comunități dezavantajate din punct de vedere economic sau social, cu condiția ca astfel de investiții să nu prejudicieze în mod semnificativ vreunul dintre obiectivele respective și ca societățile în care s-a investit să aplice practici de bună guvernanță.
Principiul de „a nu aduce prejudicii semnificative” este deosebit de important pentru produsele financiare care au ca obiectiv realizarea de investiții durabile, întrucât respectarea acestui principiu este un criteriu necesar pentru a evalua dacă o investiție îndeplinește obiectivul de investiții durabile.
Cu toate acestea, acest principiu este, de asemenea, relevant pentru produsele financiare care promovează caracteristici de mediu sau sociale în cazul în care produsele financiare respective realizează investiții durabile, întrucât participanții la piața financiară ar trebui să furnizeze informații privind proporția investițiilor durabile realizate.
Participanții la piața financiară care pun la dispoziție produse financiare ce promovează caracteristici de mediu sau sociale și realizează parțial investiții durabile ori produse financiare ce au ca obiectiv realizarea de investiții durabile ar trebui, prin urmare, să furnizeze informații cu privire la respectarea principiului de „a nu aduce prejudicii semnificative”.
Principiul de „a nu aduce prejudicii semnificative” este legat de publicarea de informații privind principalele efecte negative ale deciziilor de investiții asupra factorilor de durabilitate.
Din acest motiv, informațiile privind produsele financiare care se referă la respectarea principiului de „a nu aduce prejudicii semnificative” ar trebui să explice modul în care au fost luați în considerare indicatorii referitori la efectele negative.
În plus, întrucât aceste informații sunt strâns legate de Regulamentul (UE) 2020/852 al Parlamentului European și al Consiliului (4), este oportun să se solicite informații suplimentare privind alinierea investițiilor la garanțiile minime prevăzute în regulamentul respectiv.
(23)
Pentru a le permite investitorilor finali să înțeleagă mai bine strategiile de investiții oferite, participanții la piața financiară ar trebui să utilizeze informațiile privind durabilitatea publicate pe site-urile web pentru a dezvolta aspectele prezentate într-un mod concis în documentele precontractuale și pentru a furniza informații suplimentare relevante pentru respectivii investitori finali.
Înainte de a încheia un contract, participanții la piața financiară ar trebui să îi informeze pe investitorii finali că pot consulta mai multe informații detaliate, specifice produsului pe site-ul web și să le furnizeze un link către informațiile respective.
(24)
Informațiile cu privire la produs publicate pe site-ul web ar trebui să ofere detalii suplimentare referitoare la strategia de investiții utilizată pentru produsul financiar în cauză, inclusiv politica de evaluare a bunei guvernanțe a societăților în care s-a investit, precum și metodologiile utilizate pentru a evalua dacă produsul financiar îndeplinește caracteristicile de mediu sau sociale ori obiectivele de investiții durabile.
În plus, participanții la piețele financiare ar trebui să publice pe site-ul lor web o sinteză clară, succintă și ușor de înțeles a informațiilor furnizate în cadrul raportării periodice.
(25)
În ceea ce privește conținutul informațiilor periodice prevăzute la articolul 11 din Regulamentul (UE) 2019/2088, participanții la piața financiară ar trebui să furnizeze un set minim de indicatori cantitativi și calitativi standardizați și comparabili, care să demonstreze modul în care fiecare produs financiar îndeplinește caracteristicile de mediu sau sociale pe care le promovează sau obiectivul de investiții durabile pe care îl vizează.
Acești indicatori ar trebui să fie relevanți pentru conceptul și strategia de investiții a produsului financiar, astfel cum sunt descrise în informațiile precontractuale ale produsului financiar.
În special, pentru a asigura coerența între informațiile precontractuale și informațiile periodice, participanții la piața financiară ar trebui să precizeze în informațiile lor periodice indicatorii de durabilitate specifici menționați în informațiile precontractuale care au fost utilizați pentru a măsura modul în care au fost îndeplinite caracteristicile de mediu sau sociale ori în care a fost atins obiectivul de investiții durabile.
(26)
Este necesar să se asigure faptul că investitorii finali au o imagine de ansamblu clară asupra investițiilor produsului financiar.
Prin urmare, participanții la piața financiară ar trebui să furnizeze în rapoartele periodice prevăzute la articolul 11 din Regulamentul (UE) 2019/2088 informații privind efectele celor mai importante 15 investiții ale produsului financiar.
Aceste investiții principale ar trebui selectate pe baza investițiilor care reprezintă cea mai mare parte a investițiilor în cursul perioadei acoperite de raportul periodic, calculate la intervale corespunzătoare pentru a fi reprezentative pentru perioada respectivă.
Cu toate acestea, în cazul în care mai puțin de 15 investiții reprezintă jumătate din investițiile produsului financiar, participanții la piața financiară ar trebui să furnizeze informații numai cu privire la investițiile respective.
În plus, pentru a asigura o comparabilitate adecvată în timp, participanții la piața financiară ar trebui să furnizeze o comparație istorică de la an la an a rapoartelor lor periodice pentru cel puțin ultimele cinci perioade, sub rezerva disponibilității rapoartelor periodice pentru perioadele respective.
(4) Regulamentul (UE) 2020/852 al Parlamentului European și al Consiliului din 18 iunie 2020 privind instituirea unui cadru care să faciliteze investițiile durabile și de modificare a Regulamentului (UE) 2019/2088 (JO L 198, 22.6.2020, p. 13).